b"\n_START_ARTICLE_\nGeorge Clooney\n_START_SECTION_\nZgodnje \xc5\xbeivljenje\n_START_PARAGRAPH_\nGeorge Timothy Clooney se je rodil v Lexingtonu, Kentucky, Zdru\xc5\xbeene dr\xc5\xbeave Amerike. Njegova mati, Nina Bruce (rojena Warren, 1939 \xe2\x80\x93), je bila v svoji mladosti manekenka. Njegov o\xc4\x8de, Nick Clooney, je biv\xc5\xa1i novinar, ki je v\xc4\x8dasih vodil tudi razne televizijske igre in oddajo American Movie Classics. Clooney ima nem\xc5\xa1ke, irske in angle\xc5\xa1ke korenine. Njegova pra-prastara star\xc5\xa1a po o\xc4\x8detovi strani, Nicholas Clooney (iz Kilkennyja) in Bridget Byron, sta se v Zdru\xc5\xbeene dr\xc5\xbeave Amerike preselila iz Irske. Njegova pra-pra-pra-prababica po mamini strani, Mary Ann Sparrow, je bila polsestra Nancy Hanks (Nancy Hanks je bila mati predsednika Abrahama Lincolna). Clooney ima starej\xc5\xa1o sestro Adelio \xc2\xbbAdo\xc2\xab; njegova bratranca sta Miguel in Rafael Ferrer, sinova njegove tete Rosemary Clooney in igralca Jos\xc3\xa9a Ferrerja. V sorodu je tudi s pevko, Debby Boone, ki se je poro\xc4\x8dila z njegovim bratrancem Gabrielom Ferrerjem (sin Rosemary Clooney in Jos\xc3\xa9a Ferrerja)._NEWLINE_George Clooney je bil vzgojen v strogi katoli\xc5\xa1ki veri, vendar pravi, da ne verjame v nebesa in pekel. S \xc5\xa1olanjem je pri\xc4\x8del na \xc5\xa1oli Blessed Sacrament v Fort Mitchellu, Kentucky. Del otro\xc5\xa1tva je pre\xc5\xbeivel v Ohiu, kjer je obiskoval \xc5\xa1olo sv. Mihaela v Columbusu in sv. Suzane v Masonu. V osnovni \xc5\xa1oli je zbolel za Bellovo paralizo, iz\xc4\x8drpavajo\xc4\x8do boleznijo, zaradi katere je bil del njegovega obraza ohromel. V letu dni je paraliza izginila. \xc2\xbbTo je bil najhuj\xc5\xa1i \xc4\x8das v mojem \xc5\xbeivljenju,\xc2\xab\xc2\xa0je povedal v intervjuju z revijo Daily Mirror leta 2003. \xc2\xbbSaj veste, kako kruti so lahko otroci. Kar naprej so se mi posmehovali in me dra\xc5\xbeili, a ta izku\xc5\xa1nja me je naredila mo\xc4\x8dnej\xc5\xa1ega.\xc2\xab_NEWLINE_Njegovi star\xc5\xa1i so se nazadnje preselili v Augusto, Kentucky, kjer je Clooney pri\xc4\x8del obiskovati srednjo \xc5\xa1olo Augusta. Sam je dejal, da je imel v \xc5\xa1oli same petice in le eno \xc5\xa1tirico, ter da je bil navdu\xc5\xa1en nad bejzbolom in ko\xc5\xa1arko. Leta 1977 je od\xc5\xa1el na avdicijo za igranje ko\xc5\xa1arke v profesionalnem mo\xc5\xa1tvu Cincinnati Reds, vendar ni pri\xc5\xa1el niti v drugi krog. Med letoma 1979 in 1981 je obiskoval univerzo v severnem Kentuckyju, kjer je maturiral iz novinarstva. Nato je za kratek \xc4\x8das pri\xc4\x8del obiskovati univerzo Cincinnati, kjer pa \xc5\xa1olanja ni dokon\xc4\x8dal. Opravljal je veliko \xc4\x8duda\xc5\xa1kih slu\xc5\xbeb, npr. prodajal mo\xc5\xa1ke obleke in rezal tobak.\n_START_SECTION_\nZgodnja dela (1978\xe2\x80\x931993)\n_START_PARAGRAPH_\nPrva vloga Georgea Clooneyja je bila vloga statista v televizijski seriji Centennial leta 1978. Serija je temeljila na istoimenskem romanu Jamesa A. Michenerja in nekaj delov so posneli tudi v igral\xc4\x8devem rojstnem mestu, Augusti, Kentucky. Svojo prvo pomembnej\xc5\xa1o vlogo je dobil leta 1984, ko je zaigral v komi\xc4\x8dni seriji E/R, ki pa so jo kmalu po izidu ukinili. Zaigral je tudi v seriji The Facts of Life in se kot detektiv Bobby Hopkins pojavil v epizodi televizijske serije Zlata dekleta. Njegova prva pomembnej\xc5\xa1a vloga je bila vloga v seriji Roseanne, kjer se je v nekaj epizodah pojavil v vlogi nadzornika Roseanne Barr, Bookerja Brooksa. Nato je zaigral delavca v seriji Baby Talk ter eno glavnih vlog, vlogo detektiva Ryana Walkerja, v CBS-jevi dramski seriji Bodies of Evidence. Leto dni je igral detektiva Jamesa Falconerja v seriji Sisters, leta 1988 pa se je pojavil tudi v filmu Return of the Killer Tomatoes.\n_START_SECTION_\nPreboj (1994\xe2\x80\x932000)\n_START_PARAGRAPH_\nGeorge Clooney je zaslovel z vlogo dr. Douga Rossa v NBC-jevi dramski seriji Urgenca, kjer je med letoma 1994 in 1999 igral poleg Anthonyja Edwardsa, Julianne Margulies, Sherry Stringfield, Eriqa La Sallea in Noaha Wylea. Po izteku njegove pogodbe je leta 1999 prenehal igrati v seriji, vendar se je \xc5\xa1e nekajkrat pojavil v \xc5\xa1esti sezoni, kasneje pa tudi v zadnjih epizodah zadnje sezone, ki so jo izdali leta 2009. Za svoj nastop v tej seriji je bil nominiran za dva emmyja; obakrat, tako leta 1995 kot leta 1996, v kategoriji za \xc2\xbbizstopajo\xc4\x8dega glavnega igralca v dramski seriji\xc2\xab. Prislu\xc5\xbeil si je tudi tri nominacije za zlati globus v kategoriji za \xc2\xbbnajbolj\xc5\xa1ega igralca - Dramska televizijska serija\xc2\xab, in sicer v letih 1995, 1996 in 1997; nagrado je leta 1997 za isto serijo dobil njegov soigralec Anthony Edwards._NEWLINE_\xc5\xbde med snemanjem serije Urgenca je Clooney pri\xc4\x8del snemati filme. Njegova prva pomembnej\xc5\xa1a hollywoodska vloga je bila vloga v filmu Od zore do mraka, ki ga je re\xc5\xbeiral Robert Rodriguez. Po uspehu filmov One Fine Day, ki ga je posnel z Michelle Pfeiffer, in The Peacemaker, kjer je zaigral poleg Nicole Kidman, je upodobil Batmana v filmu Batman & Robin Joela Schumacherja, ki je bil komercialno sicer dokaj uspe\xc5\xa1en, a kritiki ga niso hvalili in celo George Clooney sam je dejal, da je bil film \xc2\xbbzapravljanje denarja\xc2\xab. Leta 1998 je poleg Jennifer Lopez zaigral v filmu Dale\xc4\x8d od o\xc4\x8di, ki je bil njegov prvi film, ki ga je posnel z re\xc5\xbeiserjem Stevenom Soderberghom, s katerim je velikokrat sodeloval tudi kasneje v svoji karieri. V zadnjih nekaj tednih njegove pogodbe za snemanje Urgence je posnel tudi film Trije kralji, izdani leta 1999, v kateri je imel poleg Marka Wahlberga in Icea Cubea glavno vlogo. Njegov prvi film, ki ga je posnel po koncu Urgence, je bil komercialno izredno uspe\xc5\xa1en film Vihar vseh viharjev (2000), posnet po istoimenskem romanu, kjer je ponovno zaigral poleg Marka Wahlberga. Film je bil finan\xc4\x8dno zelo uspe\xc5\xa1en, saj je po svetu zaslu\xc5\xbeil skoraj 330 milijonov $, vendar ga niso hvalili vsi kritiki.\n_START_SECTION_\n2001 - danes\n_START_PARAGRAPH_\nLeta 2001 je George Clooney zaigral v \xc5\xa1e enem komercialno zelo uspe\xc5\xa1nem filmu, Kdo je tu nor?. Istega leta je zopet sodeloval s Stevenom Soderberghom in skupaj z Bradom Pittom, Mattom Damonom, Andyjem Garc\xc3\xado, Julio Roberts in Caseyjem Affleckom posnel film Oceans 11, priredbi istoimenskega filma iz leta 1960. To je eden od finan\xc4\x8dno najuspe\xc5\xa1nej\xc5\xa1ih filmov njegove kariere, saj je po svetu zaslu\xc5\xbeil ve\xc4\x8d kot 450 milijonov $. Clooney je zaigral \xc5\xa1e v dveh nadaljevanjih, Oceanovih dvanajst: Ocean's Twelve (2004) in Oceanovih 13 (2007). Istega leta, leta 2001, je zaigral v prvem delu \xc5\xa1e ene filmske fran\xc5\xa1ize, in sicer v dru\xc5\xbeinskem filmu Mali vohuni ob Jessici Albi; kasneje je zaigral tudi v nadaljevanju filma, Mali vohuni 3-D: Konec igre._NEWLINE_Leta 2001 je Clooney skupaj s Soderberghom ustvaril produkcijsko podjetje Section Eight Productions, katerega predsednik je postal Grant Heslov. Temu je leta 2002 sledil re\xc5\xbeiserski prvenec Georgea Clooneyja, filmska upodobitev avtobiografije televizijskega producenta Chucka Barrisa, Izpovedi nevarnega uma. Film sicer ni zaslu\xc5\xbeil veliko, a kritiki so Clooneyja kot re\xc5\xbeiserja v glavnem hvalili._NEWLINE_Leta 2005 je zaigral v filmu Siriana, ki naj bi temeljil na zgodbi CIA agenta Roberta Baerja in njegovih spominih o delu na srednjem vzhodu. Na snemanju se je zgodila nesre\xc4\x8da, zaradi katere je do\xc5\xbeivel bla\xc5\xbejo po\xc5\xa1kodbo mo\xc5\xbeganov. Istega leta je re\xc5\xbeiral, produciral in zaigral v filmu Lahko no\xc4\x8d in sre\xc4\x8dno, ki se odvija v petdesetih letih prej\xc5\xa1njega stoletja in govori o slavni vojni besed med televizijskim novinarjem Edwardom R. Murrowom in senatorjem Josephom McCarthyjem. Leta 2006 je bil za ta film nominiran za oskarja za najbolj\xc5\xa1i originalni scenarij, pa tudi za najbolj\xc5\xa1ega stranskega igralca za film Siriana; zadnjega je tudi dobil._NEWLINE_Njegov naslednji film je bila Soderberghova kriminalna drama Dobri Nemec (2006), ki se odvija v Nem\xc4\x8diji v \xc4\x8dasu po 2. svetovni vojni. Avgusta 2006 sta George Clooney in Grant Heslov ustvarila produkcijsko podjetje Smokehouse Pictures. Oktobra 2006 je Clooney prejel nagrado American Cinematheque Award za svoje dose\xc5\xbeke kot umetnik v zabavni industriji zaradi \xc2\xbbvelikega prispevka filmski umetnosti\xc2\xab 22. oktobra 2008 je bil Clooney nominiran za oskarja (in mnoge druge nagrade) za najbolj\xc5\xa1ega igralca za svoj nastop v filmu Michael Clayton (2007). Nato je re\xc5\xbeiral svoj tretji film Leatherheads (2008), komedijo o \xc5\xa1portu, v kateri je poleg Ren\xc3\xa9e Zellweger, Jonathana Prycea in Johna Krasinskija zaigral tudi sam. Zgodba o prvih letih nogometa kot profesionalnega \xc5\xa1porta naj bi temeljila na zgodbi nogometa\xc5\xa1a Harolda \xc2\xbbRed\xc2\xab Grangea, ki je leta 1925 takoj po zaklju\xc4\x8dku univerze Illinois podpisal pogodbo z Georgeom Halasom za igranje v mo\xc5\xa1tvu Chicago Bears. 4. aprila 2008 je revija Variety poro\xc4\x8dala, da je Clooney tiho izstopil iz ameri\xc5\xa1kega ceha scenaristov zaradi kontroverznosti v zvezi s filmom Leatherheads. Sam trdi, da je napisal vse prizore filma, ki ga je tudi produciral, re\xc5\xbeiral in v katerem je zaigral, \xc2\xbbz izjemo dveh\xc2\xab, zato je zahteval, da se mu poleg scenaristov Duncana Brantleyja and Ricka Reillyja, ki sta scenarij za film pisala sedemnajst let, pripi\xc5\xa1ejo zasluge za scenarij. Pri glasovanju o tem v cehu je izgubil v razmreju 2:1, zato se je odlo\xc4\x8dil, da bo iz ceha izstopil. Danes Clooney ni ve\xc4\x8d \xc4\x8dlan ceha ameri\xc5\xa1kih scenaristov, torej nima ve\xc4\x8d pravice do glasovanja v njem, ne more kandidirati za vodjo ceha ali se udele\xc5\xbeevati njegovih sestankov._NEWLINE_Njegova naslednja vloga je bila vloga v filmu Mo\xc5\xbeje, ki strmijo v koze, kjer je zaigral poleg Ewana McGregorja in Kevina Spaceyja. Film, ki ga je re\xc5\xbeiral Grant Heslov, je iz\xc5\xa1el novembra 2009. Istega meseca je izdal \xc5\xa1e en film, in sicer animirani film Wesa Andersona, Fantasti\xc4\x8dni gospod Fox, kjer je glas posodil gospodu Foxu. Istega leta je zaigral v filmu V zraku, ki so ga na za\xc4\x8detku \xc5\xbeeleli izdati le v omejeni izdaji, vendar so ga 25. decembra 2009 izdali v \xc5\xa1ir\xc5\xa1i izdaji. Za svoj nastop v tem filmu, ki ga je re\xc5\xbeiral Jason Reitman, je bil nominiran za ve\xc4\x8d nagrad, med drugim tudi za nagrade, kot so zlati globus, Screen Actors Guild Award, BAFTA in oskar. Leta 2010 je iz\xc5\xa1la filmska upodobitev romana A Very Private Gentleman Martina Bootha, film Ameri\xc4\x8dan, ki ga je re\xc5\xbeiral Anton Corbijn. V filmu, ki ga je tudi produciral, je Clooney zaigral glavno vlogo._NEWLINE_Od leta 2011 dalje Georgea Clooneyja zastopa Bryan Lourd, predsednik podjetja Creative Artists Agency (CAA)._NEWLINE_Leta 2011 je zaigral v filmu Potomci, kjer je imel vlogo mo\xc5\xbea, katerega \xc5\xbeena do\xc5\xbeivi nesre\xc4\x8do, zaradi katere pristane v komi. Njegov nastop v filmu so kritiki v glavnem hvalili in Clooneyju je prislu\xc5\xbeil nagrado Broadcast Film Critics Association Award za najbolj\xc5\xa1ega igralca ter [[zlati globus|zlati globus za najbolj\xc5\xa1ega igralca - Filmska drama, nominiran pa je bil tudi za nagrade Screen Actors Guild Award, BAFTA in oskar za najbolj\xc5\xa1ega igralca. Istega leta je bil nominiran tudi za oskarja za najbolj\xc5\xa1i prirejeni scenarij za film Mar\xc4\x8deve ide._NEWLINE_Leta 2013 je Clooney dobil oskarja za najbolj\xc5\xa1i film, zlati globus za najbolj\xc5\xa1i dramski film in nagrado BAFTA za najbolj\xc5\xa1i film za film Misija Argo. Je edina oseba v zgodovini, ki je bila nominirana za oskarja v \xc5\xa1estih razli\xc4\x8dnih kategorijah: najbolj\xc5\xa1i film, najbolj\xc5\xa1i igralec, najbolj\xc5\xa1i stranski igralec, najbolj\xc5\xa1i re\xc5\xbeiser, najbolj\xc5\xa1i izvirni scenarij in najbolj\xc5\xa1i prirejeni scenarij._NEWLINE_Leta 2013 bo Clooney izdal \xc5\xa1e veliko filmov. Skupaj s Sandro Bullock bo izdal znanstveno-fantasti\xc4\x8dni film Gravity, ki ga bo re\xc5\xbeiral Alfonso Cuar\xc3\xb3n. Film bo iz\xc5\xa1el 4. oktobra 2013. Napisal, re\xc5\xbeiral in zaigral bo v filmu Monuments Men, filmski upodobitvi knjige The Monuments Men: Allied Heroes, Nazi Thieves and the Greatest Treasure Hunt in History Roberta M. Edsela. Clooney bo produciral tudi filmsko upodobitev gledali\xc5\xa1ke igre August: Osage County, v kateri bosta zaigrali Meryl Streep in Julia Roberts.\n_START_SECTION_\nPoliti\xc4\x8dni vidiki\n_START_PARAGRAPH_\nMed predsedni\xc5\xa1kimi volitvami tako leta 2008 kot leta 2012 je George Clooney podpiral Baracka Obamo. Podpira pravice homoseksualcev.\n_START_SECTION_\nHumanitarno delo\n_START_PARAGRAPH_\nClooney sodeluje z organizacijo Not On Our Watch Project, ki se ukvarja s prepre\xc4\x8devanjem in ustavljanjem velikih naravnih katastrof ter k temu pritegnejo veliko svetovne pozornosti. Ostale slavne osebnosti, ki sodelujejo s to organizacijo, so tudi Brad Pitt, Matt Damon, Don Cheadle, David Pressman in Jerry Weintraub._NEWLINE_Februarja 2009 je s kolumnistom \xc4\x8dasopisa New York Times, Nicholasom D. Kristofom, obiskal Goz Beido, \xc4\x8cad. Januarja 2010 je organiziral Telethonovo prireditev Hope for Haiti Now: A Global Benefit for Earthquake Relief, s katero so zbirali denar za \xc5\xbertve potresa na Haitiju._NEWLINE_Marca 2012 je poleg Martina Sheena in Brada Pitta zaigral odvetnika Davida Boiesa v igri 8 Dustina Lancea Blacka, ki je govorila o poteku dogodkov med sojenjem, zaradi katerega so razveljavili kalifornijski zakon, ki je prepovedoval zakone med istospolnimi partnerji. Igro so uprizarjali v gledali\xc5\xa1\xc4\x8du Wilshire Ebell, kasneje pa so jo, da bi zbrali denar za ameri\xc5\xa1ko organizacijo za enakopravnost, objavili na YouTubeu Septembra 2012 je Clooney sodeloval na dra\xc5\xbebi za zdru\xc5\xbebo za izobrazbo homoseksualcev, biseksualcev in transseksualcev, ki se trudi ustvariti varno okolje za otroke, ki so ali pa jih vrstniki vidijo kot homoseksualce, biseksualce ali transseksualce; zmagovalca dra\xc5\xbebe je odpeljal na kosilo.\n_START_SECTION_\nRazmerja\n_START_PARAGRAPH_\nGeorge Clooney je bil od leta 1989 do njune lo\xc4\x8ditve leta 1993 poro\xc4\x8den s Talio Balsam. Pravi, da se ne bo poro\xc4\x8dil nikoli ve\xc4\x8d. Ko je na snemanju reklame za Martini leta 2000 sre\xc4\x8dal britansko manekenko Liso Snowdon, je z njo pri\xc4\x8del precej nestalno razmerje, ki je trajalo pet let. Junija 2007 je pri\xc4\x8del hoditi z Sarah Larson, zvezdnico resni\xc4\x8dnostnih \xc5\xa1ovov, vendar se je par raz\xc5\xa1el maja 2008. Julija 2009 je za\xc4\x8del razmerje z italijansko igralko Elisabetto Canalis, ki je trajalo do junija 2011. Od julija 2011 George Clooney hodi z biv\xc5\xa1o prvakinjo WWE Diva, Stacy Keibler._NEWLINE_George Clooney je hodil tudi z igralkami Kelly Preston (1987\xe2\x80\x931989), Ren\xc3\xa9e Zellweger (2001) in Kristo Allen (2002\xe2\x80\x932008) , pa tudi z zvezdnico resni\xc4\x8dnostnih oddaj, C\xc3\xa9line Balitran (1996\xe2\x80\x931999)._NEWLINE_Ker je bil pogosto vklju\xc4\x8den na seznam najbolj seksi \xc5\xbeivih mo\xc5\xa1kih revije People, se ljudje pogosto nor\xc4\x8dujejo iz njegovega zakonskega stanu in kratkih razmerij, saj naj bi njegove obo\xc5\xbeevalke \xc5\xa1e vedno sanjale, da bi ga lahko zvabile pred oltar. V muzeju Madame Tussaud's v Las Vegasu se lahko njegove obo\xc5\xbeevalke slikajo v poro\xc4\x8dni obleki z njegovo vo\xc5\xa1\xc4\x8deno lutko v smokingu; tej atrakciji pravijo \xc2\xbbporo\xc4\x8dite Georgea Clooneyja\xc2\xab._NEWLINE_Kljub veliko razmerjem z raznimi \xc5\xbeenskami, mediji pogosto postavljajo vpra\xc5\xa1anja o njegovi spolni usmerjenosti. Ko so ga po tej naravnost vpra\xc5\xa1ali v intervjuju z revijo The Advocate, je dejal: \xc2\xbbZadnja stvar, ki jo bom storil, bo to, da bom skakal gor in dol ter vpil: 'Vse je la\xc5\xbe!' To bi bilo nepravi\xc4\x8dno in neprijazno do mojih dobrih homoseksualnih prijateljev. Homoseksualnosti ne \xc5\xbeelim predstavljati kot nekaj slabega.\xc2\xab\n_START_SECTION_\nDomovi\n_START_PARAGRAPH_\nGlavni dom Georgea Clooneyja je v Los Angelesu, kjer je preko sklada Georgea Guifoylea \xc5\xbee leta 1995 kupil 683,2 kvadratnih metrov veliko hi\xc5\xa1o. Poleg tega ima tudi vilo v Italiji, in sicer v vasi Laglio ob jezeru Como, blizu biv\xc5\xa1ega domovanja italijanske pisateljice Ade Negri.\n_START_SECTION_\nMotoristi\xc4\x8dna nesre\xc4\x8da\n_START_PARAGRAPH_\n21. septembra 2007 je bil George Clooney skupaj s svojim takratnim dekletom Sarah Larson po\xc5\xa1kodovan v motoristi\xc4\x8dni nesre\xc4\x8di v Weehawken, New Jersey. Clooneyjev motor je zbil avto. Voznik avtomobila je poro\xc4\x8dal, da ga je Clooney sku\xc5\xa1al prehiteti po desni, igralec pa je dejal, da je voznik nakazal, da bo zapeljal na levi pas, nato pa je zavil desno in zbil njegov motor. Clooney je okreval v bolni\xc5\xa1nici Palisades v Severnem Bergenu, New Jersey. 9. oktobra 2007 so v bolni\xc5\xa1nici odpustili ve\xc4\x8d kot dva ducata osebja, saj so pogledali v Clooneyjevo zdravstveno kartoteko in tako prekr\xc5\xa1ili zvezni zakon. Clooney je o dogodku povedal: \xc2\xbb\xc4\x8ceprav zelo spo\xc5\xa1tujem pravice pacientov do zasebnosti, sem \xc5\xbeelel, da bi se to re\xc5\xa1ilo, ne da bi odpustili osebje.\xc2\xab\n_START_SECTION_\nLjubljen\xc4\x8dki\n_START_PARAGRAPH_\n\xc2\xbbMax\xc2\xab\xc2\xa0(1987 - 1. december 2006) je bil Clooneyjev vietnamski \xc4\x8drni \xc5\xa1\xc4\x8detinasti pujs, ki ga je sam pogosto imenoval \xc2\xbbzvezda Max\xc2\xab. Pujs je \xc5\xbeivel v njegovem domu v Hollywood Hillsu in si z njim celo delil posteljo, pogosto pa ga je pokazal v svojih intervjujih, predvsem zaradi njegove velikosti. Sam pravi, da mu je pujs re\xc5\xa1il \xc5\xbeivljenje, ko ga je zbudil tik pred potresom v Northridgeu 16. januarja 1994. Leta 2006 je pujs od\xc5\xa1el na polet z zasebnim letalom Johna Travolte._NEWLINE_George Clooney je Maxa kupil leta 1988 za svoje takratno dekle, Kelly Preston, ki se je kasneje poro\xc4\x8dila z Johnom Travolto. V\xc4\x8dasih je imel pujs svojo posebno ogrado v gara\xc5\xbei Clooneyjevega dvorca. Max se je leta 2001 resno po\xc5\xa1kodoval, ko ga je eden od prijateljev Georgea Clooneyja ponesre\xc4\x8di povozil z avtom. Pujs, ki je tehtal ve\xc4\x8d kot 130 kilogramov, je po poro\xc4\x8danju Clooneyjevega osebnega tajnika Stana Rosenfielda umrl v Los Angelesu zaradi naravnih vzrokov. Ker se je vedelo, da ima artritis in da je skoraj slep, so nekateri mediji o njegovi smrti poro\xc4\x8dali \xc5\xbee januarja 2005. Clooney pravi, da se jasno spominja, kako je Max vsako jutro cvilil, dokler ga ni nahranil. Nick Clooney, Georgeov o\xc4\x8de, je v reviji The Cincinnati Enquirer objavil kolumno o Maxu._NEWLINE_George Clooney je imel tudi dva buldoga, Buda and Louja, ki ju je poimenoval po komi\xc4\x8dnem paru Abbottu in Costellu. Oba psa sta \xc5\xbee poginila; eden zaradi ugriza klopota\xc4\x8de.\n_START_SECTION_\nV medijih\n_START_PARAGRAPH_\nGeorge Clooney je eden od treh ljudi, ki ga je revija People Magazine dvakrat imenovala za \xc2\xbbnajbolj seksi \xc5\xbeivega mo\xc5\xa1kega\xc2\xab, najprej leta 1997, nato leta 2006. Zunaj Zdru\xc5\xbeenih dr\xc5\xbeav Amerike se je pojavil v reklamah za avtomobile znamke Fiat, kavo Nespresso in alkoholno pija\xc4\x8do Martini, na za\xc4\x8detku leta 2005 pa je glasovno nastopil v seriji oglasov za pija\xc4\x8do Budweiser. Georgea Clooneyja je revija Time v letih 2007, 2008 in 2009 vklju\xc4\x8dila na svoj seznam \xc2\xbb100 najvplivnej\xc5\xa1ih ljudi na svetu\xc2\xab._NEWLINE_Ustvarjalca serije South Park, Matt Stone and Trey Parker, sta Georgea Clooneyja poleg mnogih drugih slavnih osebnosti satiri\xc4\x8dno upodobila v svojem filmu Team America: World Police. Clooney je kasneje dejal, da bi bil u\xc5\xbealjen, \xc4\x8de se nikoli ne bi iz njega nor\xc4\x8devali v nobenem filmu. Omenjen je bil tudi v epizodi \xc2\xbbSmug Alert!\xc2\xab\xc2\xa0serije South Park, v kateri se nor\xc4\x8dujejo iz njegovega zahvalnega govora na 78. podelitvi oskarjev. Tudi sam je sodeloval pri seriji; glas je posodil psu Sparkyju v epizodi \xc2\xbbBig Gay Al's Big Gay Boat Ride\xc2\xab\xc2\xa0in zdravniku z urgence v televizijski specijalki South Park: Bigger, Longer & Uncut. Njegova karikatura se je pojavila v seriji American Dad!, in sicer v epizodi \xc2\xbbTears of a Clooney\xc2\xab, kjer Francine vidi, da se bodo njeni na\xc4\x8drti o uni\xc4\x8denju Clooneyja uresni\xc4\x8dili._NEWLINE_Prvi film re\xc5\xbeiserja Alexandra Cartia je nosil naslov Convincing Clooney. Film je govoril o losangele\xc5\xa1kem umetniku, ki se kot igralec in scenarist soo\xc4\x8di z mnogimi zavrnitvami, nato pa se domisli posneti svoj prvi nizkoprora\xc4\x8dunski film in si \xc5\xbeeli, da bi v njem glavno vlogo zaigral George Clooney. Film je novembra 2011 iz\xc5\xa1el na DVD-ju."